
והקב"ה צוחק 
משה שריאל
שיח לשבת בהעלותך

בתחילת הפרשה מצטווה אהרן על הדלקת נרות המנורה, ובדומה לאש התמיד במזבח, גם על אש המנורה חל ציווי התמידיות. המדרשים ממשילים את מעשה המנורה ויחסי האדם והאלוקות ליחסי העיוור והפיקח המהלכים בדרך, והפיקח הרואה מבקש מהעיוור שיחזיק את הנר – לא מפני שהפיקח אינו יכול לעשות זאת אלא שהוא איננו מעוניין שהעיוור יחזיק לו טובה על מעשיו. מדרש זה בא באופן ברור לומר, שהקב"ה היה יכול להסתפק באור שלו והוא איננו צריך את מעשה הדלקת המנורה. בא במידה, מתחבא כאן עוקץ כמעט סמוי – הפיקח אמנם היה יכול להסתפק באור משלו אך מכיוון שנתן לעיוור להחזיק את הנר, עתה אין לו אלא אותו נר שמחזיק העיוור. ייתכן שחז"ל מנסים לרמוז מהסיפור גם ליחסי הפיקח (הקב"ה) והעיוור (אנחנו) של המציאות...

המזבח היה מעלה באש את הקרבנות, את המזון הפיזי מאיתנו אל השמיים. המנורה, להבדיל מהמזבח, איננה מסמלת דברים גשמיים אלא דווקא את הרוחני, המחשבתי והשכלי – "הרוצה להחכים ידרים" – שכן המנורה נתונה בצד דרום. כפי שציינו, הקב"ה לא צריך היה לאורנו אך הוא בחר להסתפק בו. ושוב, כזכור, לא מדובר באור גשמי אלא בזה הרוחני. טענה זו איננה מופרכת כל כך כשחושבים על מעשיהם של חכמים. הבולט בסיפורים הוא, כמובן, המעשה ב"תנורו של עכנאי", שבו מבקש ר' אליעזר המחזיק במסורת הקדומה (מעולם לא אמר דבר שלא שמע מפי רבותיו) לפסוק הלכה לפי מסורת זו ואילו חכמים, ובראשם ר' יהושע, מבקשים לחדש בהלכה – בסופו של דבר, אחרי מערכה עיקשת ולחוצה מפסיד ר' אליעזר במלחמה על מקומה של ההלכה. הסיפור מלווה בתיאורים של רגשנות עזה (בכי, מעשי ניסים, שליפת חרבות ומוות) מצד הדמויות האנושיות בו. וניתן היה לנחש מה תהיה תגובת ריבון העולמים – הרי הוא זה שבסופו של חשבון עומד במרכז הדיון. אבל אם היינו מנחשים כנראה שהיינו טועים, שכן, רבש"ע צוחק באותה שעה... אנחנו מתלהמים והוא צוחק.

אני תוהה עם עצמי: מאיפה הצחוק הזה מגיע? אני רוצה לומר שהמדרש שלנו עונה על השאלה הזו – הקב"ה היה יכול להסתפק בתורה שלו, אבל העדיף להעביר את הנר לידיים שלנו, לידיים של עיוור שלא תמיד ברור לו האור שיש לו ביד, לא תמיד מודע לאור שהוא לוקח איתו ולא רואה איזה אור נר קטן כזה נותן בעלטה, מכיוון שהעיוור תמיד שרוי בעלטה. לזכותו של העיוור יאמר שהסיבה היחידה שהוא מחזיק את הנר היא הידיעה שהוא גורם טוב לפיקח, ולסיכום דברינו: הקב"ה נותן לנו להאיר את העולם באור שעינינו אינן רואות, ואנו מחזירים באמונה שהאור שאיננו רואים באמת נמצא שם.  

